PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ  କୁଲ୍ଲୁ ଦଶହରା ସମାରୋହରେ ଯୋଗ ଦେଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ହିମାଚଳ ପ୍ରଦେଶ ସ୍ଥିତ କୁଲ୍ଲୁର ଧାଲପୁର ପଡିଆରେ କୁଲ୍ଲୁ ଦଶହରା ସମାରୋହରେ ଯୋଗ ଦେଇଛନ୍ତି । ପ୍ରଧାନମନ୍ତ୍ରୀଙ୍କ ସେଠାକୁ ଆସି ପହଞ୍ଚିବା ପରେ ତାଙ୍କୁ ଭବ୍ୟ ସ୍ୱାଗତ ତଥା ସମ୍ମାନ କରା ଯାଇଥିଲା । ଏହା ପରେ ଭଗବାନ ରଘୁନାଥ ଜୀ’ଙ୍କର ଆଗମନ ସହିତ ରଥ ଯାତ୍ରା ଆରମ୍ଭ ହୋଇଥିଲା । ଏହି ଅବସରରେ ପ୍ରଧାନମନ୍ତ୍ରୀଙ୍କ ସ୍ୱାଗତ ନିମନ୍ତେ ବହୁତ ଭିଡ ହୋଇଥିବାର ଦେଖିବାକୁ ମିଳିଥିଲା । ପ୍ରଧାନମନ୍ତ୍ରୀ ଅନ୍ୟ ଭକ୍ତ ମାନଙ୍କ ସହିତ ପାଦରେ ଚାଲି ଚାଲି ଯାଇଥିଲେ ଏବଂ ଭଗବାନ ରଘୁନାଥ ଜୀ’ଙ୍କୁ ପ୍ରଣାମ କରିଥିଲେ, ଯାହାକି ଏଠାରେ ମୁଖ୍ୟ ଆକର୍ଷଣ ଥିଲା । ପ୍ରଧାନମନ୍ତ୍ରୀ ଏହି ଅବସରରେ ଉପସ୍ଥିତ ସମସ୍ତ ଲୋକ ମାନଙ୍କୁ ହାତ ଯୋଡି ଶୁଭେଚ୍ଛା ଜଣେଇଥିଲେ ଏବଂ ଐତିହାସିକ କୁଲ୍ଲୁ ଦଶହରା ସମାରୋହରେ ଦେବତା ମାନଙ୍କର ଭବ୍ୟ ସଭା ସହିତ ତାଙ୍କ ଦିବ୍ୟ ରଥ ଯାତ୍ରାର ସାକ୍ଷୀ ହୋଇଥିଲେ । ଏହା ଏକ ଐତିହାସିକ ଅବସର ଥିଲା, କାରଣ କୁଲ୍ଲୁ ଦଶହରା ସମାରୋହରେ ପ୍ରଥମ ଥର ପାଇଁ ଭାରତର ପ୍ରଧାନମନ୍ତ୍ରୀ ଅଂଶଗ୍ରହଣ କରିଥିଲେ । ଅନ୍ତର୍ଜାତୀୟ କୁଲ୍ଲୁ ଦଶହରା ମହୋତ୍ସବ ୫ ରୁ ୧୧ ଅକ୍ଟୋବର, ୨୦୨୨ ପର୍ଯ୍ୟନ୍ତ କୁଲ୍ଲୁର ଧାଲପୁର ପଡିଆରେ ପାଳନ କରାଯାଉଛି । ଏହି ଉତ୍ସବ ଏହି ଦୃଷ୍ଟିକୋଣରୁ ସ୍ୱତନ୍ତ୍ର ଯେ, ଏହା ଏହି ଭ୍ୟାଲିର ୩୦୦ରୁ ଅଧିକ ଦେବତା ମାନଙ୍କର ମିଳନ ସଭା ଅଟେ । ଏହି ଉତ୍ସବର ପ୍ରଥମ ଦିନରେ, ଦେବତା ମାନେ ନିଜର ସୁନ୍ଦର ଭାବେ ସଜ୍ଜା ଯାଇଥିବା ପାଲିଙ୍କି ଗୁଡିକରେ ଆସି ମୁଖ୍ୟ ଦେବତା ଭଗବାନ ରଘୁନାଥ ଜୀ’ଙ୍କ ମନ୍ଦିରରେ ତାଙ୍କର ପୂଜା କରିଥାନ୍ତି, ଏବଂ ପୁଣି ଥରେ ଧାଲପୁର ପଡିଆକୁ ପ୍ରସ୍ଥାନ କରିଥାନ୍ତି । ପ୍ରଧାନମନ୍ତ୍ରୀଙ୍କ ସହିତ ଏହି ସମାରୋହରେ ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ଜୟ ରାମ ଠାକୁର, ହିମାଚଳ ପ୍ରଦେଶର ରାଜ୍ୟପାଳ ଶ୍ରୀ ରାଜେନ୍ଦ୍ର ବିଶ୍ୱନାଥ ଆର୍ଲେକର, କେନ୍ଦ୍ର ସୂଚନା ଏବଂ ପ୍ରସାରଣ ମନ୍ତ୍ରୀ ଶ୍ରୀ ଅନୁରାଗ ଠାକୁର ଏବଂ ବିଜେପିର ପ୍ରଦେଶ ଅଧ୍ୟକ୍ଷ ଶ୍ରୀ ସୁରେଶ କୁମାର କଶ୍ୟପଙ୍କ ସହିତ ଅନ୍ୟ ମାନେ ଉପସ୍ଥିତ ଥିଲେ । ଏହି ଦିବସର ପ୍ରଥମାର୍ଦ୍ଧରେ, ପ୍ରଧାନମନ୍ତ୍ରୀ ବିଳାସପୁର ସ୍ଥିତ ଏମ୍ସକୁ ଦେଶକୁ ଉତ୍ସର୍ଗ କରିଥିଲେ । ସେ ହିମାଚଳ ପ୍ରଦେଶର ବିଳାସପୁର ସ୍ଥିତ ଲୁହନୁରେ ଅନେକ ପ୍ରକଳ୍ପ ଗୁଡିକର ଉଦ୍‌ଘାଟନ କରିଥିଲେ ଏବଂ ଭିତ୍ତିପ୍ରସ୍ତର ସ୍ଥାପନ ମଧ୍ୟ କରିଥିଲେ ।
ରବୀନ୍ଦ୍ରନାଥ ଠାକୁରଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁଦେବ ରବୀନ୍ଦ୍ରନାଥ ଠାକୁରଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଗୁରୁଦେବ ଠାକୁର ସର୍ବଦା ତାଙ୍କ ବଳିଷ୍ଠ ଚିନ୍ତା ଓ ସ୍ଵାଧୀନତା ସଂଗ୍ରାମରେ ବଳୀଦାନ ପାଇଁ ଚିରସ୍ମରଣୀୟ ହୋଇରହିବେ । ତାଙ୍କ ପବିତ୍ର ଜୟନ୍ତୀରେ ତାଙ୍କୁ ଗଭୀର ଶ୍ରଦ୍ଧାଞ୍ଜଳି । ”
୧୭ ସେପ୍ଟେମ୍ବରରେ ଜାତୀୟ ଲଜିଷ୍ଟିକ୍ସ ନୀତିର ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୭ ସେପ୍ଟେମ୍ବର, ୨୦୨୨ ଅପରାହ୍ଣ ୫:୩୦ ମିନିଟ ସମୟରେ ନୂଆଦିଲ୍ଲୀର ବିଜ୍ଞାନ ଭବନ ଠାରେ ଜାତୀୟ ଲଜିଷ୍ଟିକ୍ସ ନୀତି (ଏନଏଲପି)ର ଶୁଭାରମ୍ଭ କରିବେ । ଅନ୍ୟ ବିକଶିତ ଅର୍ଥବ୍ୟବସ୍ଥା ତୁଳନାରେ ଭାରତରେ ଲଜିଷ୍ଟିକ୍ସ ଖର୍ଚ୍ଚ ଅଧିକ ହୋଇଥିବା କାରଣରୁ ଦେଶରେ ଏକ ଜାତୀୟ ଲଜିଷ୍ଟିକ୍ସ ନୀତି ଆଣିବାର ଆବଶ୍ୟକତା ରହିଛି । ଭାରତରେ ଲଜିଷ୍ଟିକ୍ସ ଖର୍ଚ୍ଚ ହ୍ରାସ କରିବା ସହିତ ଉଭୟ ଘରୋଇ ଏବଂ ରପ୍ତାନି ବଜାରରେ ଭାରତୀୟ ଉତ୍ପାଦର ପ୍ରତିଦ୍ବନ୍ଦ୍ବିତାରେ ସୁଧାର ଆଣିବା ଲାଗି ଏଭଳି ଏକ ନୀତି ଅତ୍ୟନ୍ତ ଆବଶ୍ୟକ ହୋଇପଡ଼ିଛି । ଅର୍ଥବ୍ୟବସ୍ଥାର ବିଭିନ୍ନ କ୍ଷେତ୍ରରେ ଲଜିଷ୍ଟିକ୍ସ ଖର୍ଚ୍ଚରେ ସୁଧାର ଆସିବା ଫଳରେ ମୂଲ୍ୟ ସମ୍ବର୍ଦ୍ଧନ ଏବଂ ଉଦ୍ୟମିତାକୁ ପ୍ରୋତ୍ସାହନ ମିଳିବ । ୨୦୧୪ ପରଠାରୁ, ସରକାର ବ୍ୟବସାୟିକ ସୁଗମତା ଏବଂ ସହଜ ଜୀବନ ଧାରଣରେ ସୁଧାର ଆଣିବା ଉପରେ ବିଶେଷ ଗୁରୁତ୍ବାରୋପ କରି ଆସୁଛନ୍ତି । ଆନ୍ତଃବିଷୟକ, ଆନ୍ତଃକ୍ଷେତ୍ରୀୟ ଏବଂ ବହୁ-କ୍ଷେତ୍ରାଧିକାର ବିଶିଷ୍ଟ ଏକ ଢାଞ୍ଚା ପ୍ରସ୍ତୁତ କରିବା ଜରିଆରେ ଲଜିଷ୍ଟିକ୍ସ ଖର୍ଚ୍ଚ ହ୍ରାସ କରିବାରେ ଜାତୀୟ ଲଜିଷ୍ଟିକ୍ସ ନୀତି ସହାୟକ ହୋଇପାରିବ । ଲଜିଷ୍ଟିକ୍ସ କ୍ଷେତ୍ରରେ ରହିଥିବା ଅକ୍ଷମତା ଦୂର କରିବା ସହିତ ସମ୍ପୂର୍ଣ୍ଣ ଲଜିଷ୍ଟିକ୍ସ ଇକୋସିଷ୍ଟମରେ ପରିବର୍ତ୍ତନ ଆଣିବା ଦିଗରେ ଏନଏଲପି ସହାୟକ ହୋଇପାରିବ ବୋଲି ଆଶା କରାଯାଉଛି । ଭାରତୀୟ ଉତ୍ପାଦର ପ୍ରତିଦ୍ବନ୍ଦ୍ବିତାରେ ସୁଧାର ଆଣିବା, ଆର୍ଥିକ ଅଭିବୃଦ୍ଧି ଏବଂ ନିଯୁକ୍ତି ସୁଯୋଗ ବଢ଼ାଇବା ଦିଗରେ ଏହି ନୀତି ଏକ ପ୍ରମୁଖ ପଦକ୍ଷେପ । ଦେଶରେ ବିଶ୍ବସ୍ତରୀୟ ଆଧୁନିକ ଭିତ୍ତିଭୂମି ବିକଶିତ କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ମୋଦୀ ଲକ୍ଷ୍ୟ ରଖିଛନ୍ତି । ସାମଗ୍ରିକ ଯୋଜନା ପ୍ରସ୍ତୁତି ଏବଂ କାର୍ଯ୍ୟକାରିତାରେ ସବୁ ଅଂଶୀଦାରମାନଙ୍କୁ ଏକତ୍ରିତ କରିବା ଏହି ଜାତୀୟ ଲଜିଷ୍ଟିକ୍ସ ନୀତିର ଉଦ୍ଦେଶ୍ୟ, ଯାହାଫଳରେ ପ୍ରକଳ୍ପ କାର୍ଯ୍ୟକାରିତା କ୍ଷେତ୍ରରେ ଦକ୍ଷତା ଓ ସମନ୍ବୟ ଆସିପାରିବ । ଗତ ବର୍ଷ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ଦ୍ବାରା ପିଏମ ଗତିଶକ୍ତି – ବହୁମୁଖି ଯୋଗାଯୋଗ ପାଇଁ ଜାତୀୟ ମାଷ୍ଟର ପ୍ଲାନ୍‌- ଯୋଜନାର ଶୁଭାରମ୍ଭ କରାଯାଇଥିଲା, ଯାହାକି ଏ ଦିଗରେ ଏକ ପ୍ରାରମ୍ଭିକ ପ୍ରୟାସ ଥିଲା । ଏବେ ଜାତୀୟ ଲଜିଷ୍ଟିକ୍ସ ପଲିସିର ଶୁଭାରମ୍ଭ ହେବା ସହିତ ପିଏମ ଗତିଶକ୍ତିକୁ ଅଧିକ ପ୍ରୋତ୍ସାହନ ମିଳିବା ସହିତ ଏହି ନୀତି ଏକ ସହାୟକ ବ୍ୟବସ୍ଥା ଭାବେ କାର୍ଯ୍ୟ କରିବ।
ନବରାତ୍ରି ପାର୍ବଣ ପ୍ରାରମ୍ଭରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବରାତ୍ରି ପାର୍ବଣ ଉତ୍ସବ ଆରମ୍ଭରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । “ ପବିତ୍ର ନବରାତ୍ରି ପର୍ବ ଅବସରରେ ଦେଶବାସୀଙ୍କୁ ମୋର ହାର୍ଦ୍ଦିକ ଶୁଭକାମନା । ସମସ୍ତଙ୍କୁ ନବରାତ୍ର ପୂଜାର ଅଭିନନ୍ଦନ । ନବରାତ୍ରିର ପ୍ରଥମ ଦିବସରେ ମା’ ଶୈଳପୁତ୍ରୀଙ୍କୁ ଆମର ପ୍ରାର୍ଥନା ଓ ପ୍ରଣିପାତ । ମାତାଙ୍କୁ ସମର୍ପଣ ଲାଗି ଉଦ୍ଦିଷ୍ଟ ଏହି ସ୍ତୁତି – https://www.youtube.com/watch?v=NhLxnY1deYc&feature=youtu.be ” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
କାଶ୍ମୀରର ପୁଲୱାମାଠାରେ ସିଆରପିଏଫ ଯବାନଙ୍କ ଉପରେ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ ନିନ୍ଦା

କାଶ୍ମୀରର ପୁଲୱାମାଠାରେ କେନ୍ଦ୍ରୀୟ ରିଜର୍ଭ ପୁଲିସ ବଳ କର୍ମୀଙ୍କ ଉପରେ ହୋଇଥିବା ଆକ୍ରମଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୃଢ ଭାବେ ନିନ୍ଦା କରିଛନ୍ତି । “ପୁଲୱାମାଠାରେ କେନ୍ଦ୍ରୀୟ ରିଜର୍ଭ ପୁଲିସ ବଳ କର୍ମୀଙ୍କ ଉପରେ ହୋଇଥିବା ଆକ୍ରମଣ ଏକ ଘୃଣ୍ୟ କାର୍ଯ୍ୟ । ଏହି ଜଘନ୍ୟ ଆକ୍ରମଣକୁ ମୁଁ ଦୃଢ ଭାବେ ନିନ୍ଦା କରୁଛି । ଆମ ବୀର ସୁରକ୍ଷା କର୍ମୀଙ୍କ ବଳିଦାନ ବ୍ୟର୍ଥ ଯିବନାହିଁ । ପ୍ରତ୍ୟେକ ସୈନିକ ଏବଂ ବୀର ସହିଦଙ୍କ ପରିବାର ସାଥିରେ ପୁରା ଦେଶ ଛିଡା ହୋଇଛି । ଆହାତଙ୍କ ଆଶୁ ଆରୋଗ୍ୟ କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆଫଗାନିସ୍ତାନ ଭୂସ୍ଖଳନରେ ମୃତକଙ୍କ ପ୍ରତି ପ୍ରଧାନମନ୍ତ୍ରୀଙ୍କ ଶୋକ ସନ୍ଦେଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଫଗାନିସ୍ତାନରେ ଭୂସ୍ଖଳନ ହେତୁ ଜୀବନହାନୀ ଯୋଗୁଁ ଗଭୀର ଶୋକ ପ୍ରକଟ କରିଛନ୍ତି । “ଆଫଗାନିସ୍ତାନ ଭୂସ୍ଖଳନରେ ମୃତ ବ୍ୟକ୍ତିମାନଙ୍କ ପ୍ରତି ହୃଦୟର ଗଭୀରତମ ପ୍ରଦେଶରୁ ଶୋକ ଜଣାଉଛି । ଭାରତ ଏହି ଘଡିସନ୍ଧି ମୁହୂର୍ତ୍ତରେ ଯଥା ସମ୍ଭବ ସହାୟତା ଯୋଗାଇଦେବାକୁ ପ୍ରସ୍ତୁତ ଅଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବନ୍ଦରଭିତ୍ତିକ ବିକାଶକୁ ସରକାରଙ୍କ ପ୍ରୋତ୍ସାହନ

ସାଗରମାଳା ବିକାଶ କମ୍ପାନୀ ଗଠନ ପ୍ରସ୍ତାବକୁ କେବିନେଟ ମଞ୍ଜୁରି କମ୍ପାନୀ ଆଇନ, 2013 ଅନୁସାରେ ସାଗରମାଳା ବିକାଶ କମ୍ପାନୀ ଗଠନ ଓ ଅନ୍ତର୍ଭୁକ୍ତିକରଣ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (20.07.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଏହି କମ୍ପାନୀ କେନ୍ଦ୍ର ଜାହାଜ ଚଳାଚଳ ମନ୍ତ୍ରଣାଳୟର ପ୍ରଶାସନିକ ନିୟନ୍ତ୍ରଣରେ ରହିବ । କମ୍ପାନୀ ସ୍ଵତନ୍ତ୍ର ସଂସ୍ଥା(SPVs) ଜରିଆରେ ଇକ୍ୱିଟି ସହଯୋଗ ଯୋଗାଇଦେବ ତଥା ଅନ୍ୟାନ୍ୟ ପ୍ରକଳ୍ପକୁ ପାଣ୍ଠିଯୋଗାଣ ଜନିତ ସହଯୋଗ କରିବ । ପ୍ରାରମ୍ଭିକ ଭାବେ 1000 କୋଟିର ସ୍ୱୀକୃତ ଅଂଶଧନ ପୁଞ୍ଜି ସହ ସାଗରମାଳା ବିକାଶ କମ୍ପାନୀ କାର୍ଯ୍ୟକରିବ ଏବଂ ପରେ ପରେ 90 କୋଟି ଟଙ୍କାର ଅଂଶଧନ ବଜାରରୁ ଉଠାଇବ । ସଂଗୃହୀତ ଅର୍ଥରେ କମ୍ପାନୀ, ସଂପୃକ୍ତ ବନ୍ଦର, ରାଜ୍ୟ ସରକାର, ସାମୁଦ୍ରିକ ବୋର୍ଡ, କେନ୍ଦ୍ର ମନ୍ତ୍ରଣାଳୟମାନଙ୍କ ସହ ମିଶି ପିପିପି ଢାଞ୍ଚାରେ ଚିହ୍ନିତ ପ୍ରକଳ୍ପମାନଙ୍କରେ କାର୍ଯ୍ୟକରିବ । ଏଥିସହ ଏସପିଭିକୁ ମଧ୍ୟ ଇକ୍ୱିଟି ଯୋଗାଇବ । ସାଗରମାଳା ବିକାଶ କମ୍ପାନୀ ବନ୍ଦରଭିତ୍ତିକ ବିକାଶ କାର୍ଯ୍ୟକ୍ରମକୁ ଚିହ୍ନିତ କରିବା ସହ ପ୍ରକଳ୍ପ ବିକାଶ, ନିର୍ମାଣ, ନିଲାମୀ, ଘରୋଇ ସେକ୍ଟରର ଅଂଶଗ୍ରହଣ, ଗୁରୁତ୍ୱପୂର୍ଣ୍ଣ ପ୍ରକଳ୍ପଗୁଡିକରେ ବିପଦ ପରିଚାଳନା ବ୍ୟବସ୍ଥା ଆଦି କାର୍ଯ୍ୟର ତଦାରଖ କରିବ । ଏଥିଲାଗି ସଂପୃକ୍ତ ରାଜ୍ୟ ସରକାର/କ୍ଷେତ୍ରୀୟ କର୍ତ୍ତୃପକ୍ଷଙ୍କଠାରୁ ଆବଶ୍ୟକ ସ୍ୱୀକୃତି ଓ ଅନୁମତି ମଧ୍ୟ ସଂଗ୍ରହ କରିବ । ଯେହେତୁ ବିବିଧ ଏଜେନ୍ସୀମାନଙ୍କ ଦ୍ୱାରା ଚିହ୍ନିତ ପ୍ରକଳ୍ପଗୁଡିକ କାର୍ଯ୍ୟକାରୀ କରାଯିବ । ସେହି ଦୃଷ୍ଟିରୁ ସାଗରମାଳା ବିକାଶ କମ୍ପାନୀ ଏହାର ନୋଡାଲ ଏଜେନ୍ସୀ ଭାବେ ଦାୟିତ୍ୱ ସମ୍ପାଦନ କରିବ । ତେଣୁ ଉପକୂଳ ଆର୍ଥିକ ଜୋନ ସକାଶେ କମ୍ପାନୀ ମାଷ୍ଟର ପ୍ଲାନ ପ୍ରସ୍ତୁତ କରିବ ଯାହାକି ରାଷ୍ଟ୍ରୀୟ ଆପେକ୍ଷିକ ଯୋଜନାର ଅଂଶ ବିଶେଷ ଭାବେ ପରିଚିତ ହେବ । ସାଗରମାଳା କାର୍ଯ୍ୟକ୍ରମର ଏକ ଅଂଶବିଶେଷ ଭାବେ ଉପକୂଳ ଗୋଷ୍ଠୀ ବିକାଶ ମଧ୍ୟ ଏହାର ଅନ୍ୟତମ ଉଦ୍ଦେଶ୍ୟ । ଜାହାଜ ଚଳାଚଳ ମନ୍ତ୍ରଣାଳୟ ଉପକୂଳ ଅଞ୍ଚଳର ଅଧିବାସୀଙ୍କ ପାଇଁ କୌଶଳ ବିକାଶ ଠାରୁ ଆରମ୍ଭ କରି ସାମୁଦ୍ରିକ ମାଛଧରା ତାଲିମ ପର୍ଯ୍ୟନ୍ତ ବିଭିନ୍ନ ପ୍ରକାର କାର୍ଯ୍ୟକ୍ରମ ହାତକୁ ନେବ । ସାଗରମାଳା କାର୍ଯ୍ୟକ୍ରମ ମାଧ୍ୟମରେ ଗୋ-ପ୍ରଜନନ, ଦୁଗ୍ଧ ଉତ୍ପାଦନ ଏବଂ ମତ୍ସ୍ୟଚାଷ (କୃଷି ମନ୍ତ୍ରଣାଳୟ) ବିଭାଗ ସହ ମିଶି ଜାହାଜ ଚଳାଚଳ ମନ୍ତ୍ରଣାଳୟ ମାଛଧରା ବନ୍ଦରର ବିକାଶ ଲାଗି ଆଂଶିକ ଭାବେ ପାଣ୍ଠି ଯୋଗାଇ ଦେବାର ବ୍ୟବସ୍ଥା କରାଯାଇଛି । ଏହିସବୁ ପ୍ରକଳ୍ପରେ ଘରୋଇ କମ୍ପାନୀମାନଙ୍କ ଅଂଶଗ୍ରହଣକୁ ସାଗରମାଳା ବିକାଶ କମ୍ପାନୀ ପ୍ରୋତ୍ସାହିତ କରିବ ।
ଚୁ. ରାମସ୍ଵାମୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଚୁ.ରାମସ୍ଵାମୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ସମ୍ମାନନୀୟ ଏବଂ ପ୍ରଶଂସନୀୟ ଚୁ.ରାମସ୍ଵାମୀ ଥିଲେ ବହୁ ପ୍ରତିଭାର ବ୍ୟକ୍ତିତ୍ଵ, ମହାନ ବୁଦ୍ଧିଜୀବୀ, ବିରାଟ ରାଷ୍ଟ୍ରବାଦୀ ଏବଂ ସ୍ପଷ୍ଟବାଦୀ ବ୍ୟକ୍ତି । ସର୍ବୋପରି ଚୁ.ରାମସ୍ଵାମୀ ଥିଲେ ଜଣେ ସାହସୀ ବନ୍ଧୁ । ମୁଁ ସର୍ବଦା ତାଙ୍କର ବାର୍ଷିକ ପାଠକ ସମାବେଶରେ ଯୋଗଦେଇଆସିଛି ଯାହାକି ସମ୍ପାଦକ ଓ ପାଠକଙ୍କ ମଧ୍ୟରେ ଯୋଗସୂତ୍ରର ଏକ ଅଭୂତପୂର୍ବ ଭାବ ବିନିମୟ କାର୍ଯ୍ୟକ୍ରମ । ଚୁ.ରାମସ୍ଵାମୀ ଜଣେ ଉଚ୍ଚ କୋଟୀର ଭାବୁକ, ନିଷ୍କପଟ ଓ ବିଚକ୍ଷଣ ବ୍ୟକ୍ତି । ତାଙ୍କ ବିୟୋଗରେ ମୁଁ ବ୍ୟଥିତ । ତୁଗଲକଙ୍କ ଅଗଣିତ ପାଠକ ଓ ପରିବାର ବର୍ଗଙ୍କୁ ସମବେଦନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ “ସୁଲଭ ସୌରଶକ୍ତି ପାଇଁ ସାମର୍ଥ୍ୟ ନିର୍ମାଣରେ ପ୍ରବାସୀ ଭାରତୀୟଙ୍କ ଭୂମିକା” ସଂକ୍ରାନ୍ତ ପ୍ରବାସୀ ଭାରତୀୟ ଦିବସ ପ୍ୟାନେଲିଷ୍ଟ

“ସୁଲଭ ସୌରଶକ୍ତି ପାଇଁ ସାମର୍ଥ୍ୟ ନିର୍ମାଣରେ ପ୍ରବାସୀ ଭାରତୀୟଙ୍କ ଭୂମିକା” ସଂକ୍ରାନ୍ତ ପ୍ରବାସୀ ଭାରତୀୟ ପ୍ୟାନେଲର ସଦସ୍ୟମାନେ ଆଜି ପ୍ରଧାନମନ୍ତ୍ରୀଙ୍କୁ ଭେଟିଛନ୍ତି । ଏହି ପ୍ୟାନେଲରେ ସାମିଲ ଥିଲେ ପ୍ରବାସୀ ଭାରତୀୟ ଏବଂ ଭାରତର ପ୍ରଖ୍ୟାତ ବିଶେଷଜ୍ଞ, ଶିକ୍ଷାବିତ୍ତ, ଉନ୍ମେଷକ ଏବଂ ଉଦ୍ୟୋଗପତି । ସେମାନେ ସୌରଶକ୍ତିର ଆବଶ୍ୟକୀୟ ଉପଯୋଗର ମାତ୍ରା, ଅଫ-ଗ୍ରୀଡ଼ ଓ ମାଇକ୍ରୋଗ୍ରୀଡ ସମାଧାନ, ସୌର ଶକ୍ତି ସଂରକ୍ଷଣ, ପରବର୍ତ୍ତୀ ପୀଢ଼ି ସୌର ପ୍ରଯୁକ୍ତି ଏବଂ ଅକ୍ଷୟ କ୍ଷେତ୍ର ପାଇଁ ଅଭିନବ ଆର୍ଥିକ ବିକଳ୍ପ ଆଦି କ୍ଷେତ୍ରରେ ଗତ ଦୁଇ ଦିନ ଧରି ଚାଲିଥିବା ଆଲୋଚନାର ଫଳାଫଳ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଏହି ପ୍ରୟୋଗ ଉପଯୋଗୀ ସୁପାରିଶକୁ ସ୍ୱାଗତ କରିଥିଲେ ଓ ଏହି ବିଶେଷଜ୍ଞ ଭାବ ବିନିମୟ ଓ ନୀତି ନିର୍ଦ୍ଧାରଣ ପାଇଁ ଉପଯୋଗୀ ବିଷୟକୁ ଆଗକୁ ବଢ଼ାଇବା ପାଇଁ ବୈଦେଶିକ ମନ୍ତ୍ରଣାଳୟ ଏବଂ ନୂତନ ଓ ଅକ୍ଷୟ ଶକ୍ତି ମନ୍ତ୍ରଣାଳୟକୁ ନିର୍ଦ୍ଦେଶ ପ୍ରଦାନ କରିଥିଲେ ।
ପଣ୍ଡିତ ମଦନ ମୋହନ ମାଲବ୍ୟଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଜଣାଇଲେ ଶ୍ରଦ୍ଧାଞ୍ଜଳି

ପଣ୍ଡିତ ମଦନ ମୋହନ ମାଲବ୍ୟଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ମହାମାନ୍ୟ ପଣ୍ଡିତ ମଦନ ମୋହନ ମାଲବ୍ୟଙ୍କ ଜୟନ୍ତୀରେ ମୁଁ ଶ୍ରଦ୍ଧାଞ୍ଜଳି ଜଣାଉଛି । ସେ ଛାଡିଯାଇଥିବା ଅଭୂଲା ଅବଦାନ ଭାରତ ଇତିହାସରେ ଲିପିବଦ୍ଧ ହୋଇ ରହିଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
କ୍ୟାବିନେଟ ମଞ୍ଜୁରି : ୩୧ ଡିସେମ୍ବର ୨୦୨୪ ପର୍ଯ୍ୟନ୍ତ ବଢ଼ିଲା ପ୍ରଧାନମନ୍ତ୍ରୀ ଆବାସ ଯୋଜନା – ସହରାଞ୍ଚଳ (ପିଏମଏୱାଇ-ୟୁ)- ‘‘ସମସ୍ତଙ୍କ ପାଇଁ ଅବାସ’’ ଅଭିଯାନର ଅବଧି

୩୧ ଡିସେମ୍ବର ୨୦୨୪ ପର୍ଯ୍ୟନ୍ତ ଜାରି ରହିବ ପ୍ରଧାନମନ୍ତ୍ରୀ ଆବାସ ଯୋଜନା – ସହରାଞ୍ଚଳ (ପିଏମଏୱାଇ-ୟୁ) – ‘‘ସମସ୍ତଙ୍କ ପାଇଁ ଆବାସ’’ ଅଭିଯାନ । ଏ ସଂକ୍ରାନ୍ତରେ ଆବାସ ଓ ସହରାଞ୍ଚଳ ବ୍ୟାପାର ମନ୍ତ୍ରଣାଳୟ (ଏମଓଏଚୟୁଏ)ର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହି ଯୋଜନା ଅଧୀନରେ ୩୧ ମାର୍ଚ୍ଚ ୨୦୨୨ ସୁଦ୍ଧା ମଞ୍ଜୁର ହୋଇଥିବା ୧୨୨.୬୯ ଲକ୍ଷ ଆବାସ ସମ୍ପୂର୍ଣ୍ଣ କରିବା ଲାଗି ଆର୍ଥିକ ସହାୟତା ଯୋଗାଇ ଦିଆଯିବ । ‘ପିଏମଏୱାଇ-ୟୁ : ସମସ୍ତଙ୍କ ପାଇଁ ଆବାସ’ ଭାରତ ସରକାରଙ୍କ ଦ୍ବାରା କାର୍ଯ୍ୟକାରୀ ହେଉଥିବା ଏକ ପ୍ରମୁଖ ଫ୍ଲାଗସିପ କାର୍ଯ୍ୟକ୍ରମ ଯାହା ମାଧ୍ୟମରେ ଦେଶର ସହରାଞ୍ଚଳରେ ଥିବା ସବୁ ଯୋଗ୍ୟ ହିତାଧିକାରୀମାନଙ୍କୁ ସବୁ ଋତୁ ପାଇଁ ଅନୁକୂଳ ପକ୍କା ଘର ଯୋଗାଇ ଦିଆଯାଉଛି । ରାଜ୍ୟ, କେନ୍ଦ୍ର ଶାସିତ ପ୍ରଦେଶ, କେନ୍ଦ୍ରୀୟ ନୋଡାଲ ଏଜେନ୍ସି ମାଧ୍ୟମରେ ଏହି ଯୋଜନାକୁ କାର୍ଯ୍ୟକାରୀ କରାଯାଉଛି । ଦେଶର ସବୁ ସହରାଞ୍ଚଳକୁ ଏହି ଯୋଜନାରେ ସାମିଲ କରାଯାଇଛି । ବିଜ୍ଞପିତ ଯୋଜନା/ବିକାଶ କ୍ଷେତ୍ର ସମେତ ୨୦୧୧ ଜନଗଣନା ଅନୁଯାୟୀ ସବୁ ବୈଧାନିକ ସହର ଏବଂ ଏହାପରେ ବିଜ୍ଞପିତ ହୋଇଥିବା ସବୁ ସହରରେ ଯୋଜନା କାର୍ଯ୍ୟକାରୀ ହେଉଛି । ଚାରିଟି ବର୍ଗରେ ଯୋଜନାକୁ କାର୍ଯ୍ୟକାରୀ କରାଯାଉଛି, ଯଥା : ହିତାଧିକାରୀ ପରିଚାଳିତ ନିର୍ମାଣ/ସମ୍ପ୍ରସାରଣ (ବିଏଲସି), ସହଭାଗିତା ଭିତ୍ତିରେ ଶସ୍ତା ଆବାସ (ଏଏଚପି), ସ୍ଥାନୀୟ ବସ୍ତି ପୁନଃବିକାଶ (ଆଇଏସଏସଆର) ଏବଂ ଋଣ ଭିତ୍ତିକ ସବସିଡି ଯୋଜନା (ସିଏଲଏସଏସ) । ଏହି ଯୋଜନା ପାଇଁ ଭାରତ ସରକାର ଆର୍ଥିକ ସହାୟତା ଯୋଗାଇ ଦେଉଥିବା ବେଳେ ରାଜ୍ୟ ସରକାର/କେନ୍ଦ୍ର ଶାସିତ ପ୍ରଦେଶ ପ୍ରଶାସନ ହିତାଧିକାରୀଙ୍କୁ ଚୟନ କରିବା ସହିତ ଯୋଜନାକୁ କାର୍ଯ୍ୟକାରୀ କରିଥାନ୍ତି । ୨୦୦୪-୨୦୧୪ ଅବଧିରେ, ସହରାଞ୍ଚଳ ଆବାସ ଯୋଜନା ଅଧୀନରେ ମାତ୍ର ୮.୦୪ ଲକ୍ଷ ଆବାସ ସମ୍ପୂର୍ଣ୍ଣ ହୋଇଥିଲା। ମୋଦୀ ସରକାରଙ୍କ ଅମଳରେ, ସବୁ ଯୋଗ୍ୟ ସହରାଞ୍ଚଳ ବାସହୀନମାନଙ୍କୁ ଘର ଯୋଗାଣ ସମ୍ପୂର୍ଣ୍ଣ କରିବା ଉପରେ ଗୁରୁତ୍ବ ଦିଆଯାଇଥିଲା । ଏହାକୁ ଆଧାର କରି ପିଏମଏୱାଇ-ସହରାଞ୍ଚଳ ଯୋଜନାର ପରିକଳ୍ପନା କରାଯାଇଥିଲା । ୨୦୧୭ରେ, ମୂଳ ଆନୁମାନିକ ପ୍ରକଳ୍ପ ଚାହିଦା ଥିଲା ୧୦୦ ଲକ୍ଷ ଆବାସ ନିର୍ମାଣ । ଏବେ ସୁଦ୍ଧା ମୂଳ ଆନୁମାନିକ ପ୍ରକଳ୍ପ ଚାହିଦା ତୁଳନାରେ, ୧୦୨ ଲକ୍ଷ ଆବାସ ନିର୍ମାଣ ହୋଇସାରିଛି କିମ୍ବା ନିର୍ମାଣ ପର୍ଯ୍ୟାୟରେ ରହିଛି । ଏଥିମଧ୍ୟରୁ ୬୨ ଲକ୍ଷ ଆବାସ ନିର୍ମାଣ ସମ୍ପୂର୍ଣ୍ଣ ହୋଇସାରିଛି । ମଞ୍ଜୁର ହୋଇଥିବା ମୋଟ୍‌ ପ୍ରାୟ ୧୨୩ ଲକ୍ଷ ଆବାସ ମଧ୍ୟରୁ ୪୦ ଲକ୍ଷ ଆବାସ ନିର୍ମାଣ ନିମନ୍ତେ ରାଜ୍ୟ ଏବଂ କେନ୍ଦ୍ର ସରକାରଙ୍କ ଠାରୁ ବିଳମ୍ବରେ ପ୍ରସ୍ତାବ ମିଳିଥିଲା (ଯୋଜନାର ଶେଷ ଦୁଇ ବର୍ଷ ମଧ୍ୟରେ) । ଏସବୁ ଆବାସ ସମ୍ପୂର୍ଣ୍ଣ କରିବା ଲାଗି ଆଉ ଦୁଇ ବର୍ଷ ସମୟର ଆବଶ୍ୟକତା ରହିଛି । ତେଣୁ ରାଜ୍ୟ ଏବଂ କେନ୍ଦ୍ର ଶାସିତ ପ୍ରଦେଶ ସରକାରଙ୍କ ଅନୁରୋଧକୁ ଆଧାର କରି, ୩୧-୧୨-୨୦୨୪ ପର୍ଯ୍ୟନ୍ତ ପ୍ରଧାନମନ୍ତ୍ରୀ ଆବାସ ଯୋଜନା-ସହରାଞ୍ଚଳକୁ କାର୍ଯ୍ୟକାରୀ କରିବା ଲାଗି କେନ୍ଦ୍ର କ୍ୟାବିନେଟ ନିଷ୍ପତ୍ତି ନେଇଛନ୍ତି । ଏହି ଯୋଜନାରେ ୨୦୦୪-୨୦୧୪ ପର୍ଯ୍ୟନ୍ତ ମାତ୍ର ୨୦,୦୦୦ କୋଟି ଟଙ୍କାର କେନ୍ଦ୍ରୀୟ ସହାୟତା ଯୋଗାଇ ଦିଆଯାଇଥିବା ବେଳେ ୨୦୧୫ ଠାରୁ ଏବେ ସୁଦ୍ଧା ୨.୦୩ ଲକ୍ଷ କୋଟି ଟଙ୍କାର କେନ୍ଦ୍ରୀୟ ସହାୟତା ପ୍ରଦାନ କରାଯାଇଛି । ୩୧ ମାର୍ଚ୍ଚ ୨୦୨୨ ସୁଦ୍ଧା, ୧,୧୮,୦୨୦.୪୬ କୋଟି ଟଙ୍କାର କେନ୍ଦ୍ରୀୟ ସହାୟତା/ସବସିଡି ଜାରି କରାଯାଇ ସାରିଛି । ଅବଶିଷ୍ଟ ୮୫,୪୦୬ କୋଟି ଟଙ୍କାର କେନ୍ଦ୍ରୀୟ ସହାୟତା/ସବସିଡି ୩୧ ଡିସେମ୍ବର ୨୦୨୪ ସୁଦ୍ଧା ଯୋଗାଇ ଦିଆଯିବ । ରାଜ୍ୟ ଓ କେନ୍ଦ୍ର ଶାସିତ ପ୍ରଦେଶ ସରକାରଙ୍କ ଅନୁରୋଧ କ୍ରମେ ଯୋଜନାକୁ ୩୧ ଡିସେମ୍ବର ୨୦୨୪ ପର୍ଯ୍ୟନ୍ତ ଜାରି ରଖାଯିବା ଫଳରେ ବିଏଲସି, ଏଏଚପି ଏବଂ ଆଇଏସଏସଆର ଶ୍ରେଣୀରେ ପୂର୍ବରୁ ମଞ୍ଜୁର ହୋଇଥିବା ଆବାସ ନିର୍ମାଣ ସମ୍ପୂର୍ଣ୍ଣ କରିବାରେ ସହାୟତା ମିଳିପାରିବ।
ଦିଲ୍ଲୀର ଗୋକୁଳପୁରୀ ଅଗ୍ନିକାଣ୍ଡରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଦୁଃଖ ପ୍ରକାଶ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦିଲ୍ଲୀର ଗୋକୁଳପୁରୀ ଅଞ୍ଚଳରେ ଅଗ୍ନିକାଣ୍ଡ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଦିଲ୍ଲୀର ଗୋକୁଳପୁରୀରେ ଘଟିଥିବା ଏହି ଦୁର୍ଘଟଣା ହୃଦୟବିଦାରକ ଅଟେ । ଏହି ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପରିବାର ପ୍ରତି ମୁଁ ଗଭୀର ସମବେଦନା ଜଣାଉଛି । ଭଗବାନ ସେମାନଙ୍କୁ ଏହି ଦୁଃଖକୂ ସହିବାକୁ ଶକ୍ତି ଦିଅନ୍ତୁ ।”
ପାରାଲିମ୍ପିକ୍ସ କ୍ରୀଡ଼ାରେ କାଂସ୍ୟ ପଦକ ବିଜୟ ପାଇଁ ସୁଟର ଅବନୀ ଲେଖାରାଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ପାରାଲିମ୍ପିକ୍ସ କ୍ରୀଡ଼ାରେ କାଂସ୍ୟ ପଦକ ବିଜୟ ନିମନ୍ତେ ସୁଟର୍ ଅବନୀ ଲେଖାରାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ଟୋକିଓ ପାରାଲିମ୍ପିକ୍ସରେ ଆଉ ଏକ ଗୌରବର ମୁହୂର୍ତ୍ତ । ଅବନୀ ଲେଖାରାଙ୍କ ଜବରଦସ୍ତ ପ୍ରଦର୍ଶନକୁ ନେଇ ଅତ୍ୟନ୍ତ ଆନନ୍ଦିତ । ଦେଶ ପାଇଁ କାଂସ୍ୟ ପଦକ ଜିତିଥିବାରୁ ଶୁଭେଚ୍ଛା । ତାଙ୍କର ଭବିଷ୍ୟତର ଉଦ୍ୟମ ପାଇଁ ଅନେକ ଶୁଭକାମନା ।’
ଭାରତ ଏବଂ ଜୋର୍ଡାନ ମଧ୍ୟରେ ଶ୍ରମ ଶକ୍ତି କ୍ଷେତ୍ରରେ ସହଯୋଗ ବୁଝାମଣାରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଶ୍ରମ ଶକ୍ତି କ୍ଷେତ୍ରରେ ଭାରତ ଏବଂ ଜୋର୍ଡାନ ମଧ୍ୟରେ ସହଯୋଗ ବୁଝାମଣାରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ମିଳିଛି । ଏହି ବୁଝାମଣାପତ୍ରର ଉଦ୍ଦେଶ୍ୟ ଉଭୟ ପକ୍ଷ ମଧ୍ୟରେ ଠିକା ରୋଜଗାର ପ୍ରଶାସନରେ ସର୍ବୋତ୍ତମ ପ୍ରୟାସକୁ ପ୍ରୋତ୍ସାହନ ଦେବା, ନିଯୁକ୍ତି ପ୍ରକ୍ରିୟାରେ ନବୀନତମ ସଂସ୍କାରକୁ ପ୍ରତିଫଳିତ କରିବା ଏବଂ ଜୋର୍ଡାନରେ ଭାରତୀୟ ଶ୍ରମିକଙ୍କ ସୁରକ୍ଷା ଓ କଲ୍ୟାଣକୁ ପ୍ରୋତ୍ସାହନ ଦେବା । ଭାରତୀୟ ଶ୍ରମଶକ୍ତିଙ୍କ ନିଯୁକ୍ତି ଲାଗି ଅନଲାଇନ ପୋର୍ଟାଲର ବ୍ୟବହାରରେ ଉଭୟ ପକ୍ଷ ମଧ୍ୟରେ ସହଯୋଗ ଜରିଆରେ ଆହୁରି ଅଧିକ ପାରଦର୍ଶିତା ଅଣାଯାଇପାରିବ । ଏହା ନିଯୁକ୍ତି ପ୍ରକ୍ରିୟାରେ ଦୁର୍ନୀତି ରୋକିବାରେ ସହାୟକ ହେବ । ଏହି ବୁଝାମଣା ପାଞ୍ଚ ବର୍ଷ ଲାଗି ବୈଧ ହେବ, ଏଥିରେ ମିଳିତ ବୈଷୟିକ କମିଟି ମାଧ୍ୟମରେ ସ୍ୱୟଂକ୍ରିୟ ନବୀକରଣ ଏବଂ ଅନୁଧ୍ୟାନ ବ୍ୟବସ୍ଥା ସମ୍ମିଳିତ କରାଯାଇଛି ।
ଡଃ ଏପିଜେ ଅବଦୁଲ କଲାମଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପୂର୍ବତନ ରାଷ୍ଟ୍ରପତି ଡଃ ଏପିଜେ ଅବଦୁଲ କଲାମଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ଯେ, “ଆମର ପ୍ରିୟ ପୂର୍ବତନ ରାଷ୍ଟ୍ରପତି ଡଃ ଏପିଜେ ଅବଦୁଲ କଲାମଙ୍କ ପୁଣ୍ୟ ଜୟନ୍ତୀ ଅବସରରେ ତାଙ୍କ କଥା ସ୍ମରଣକୁ ଆସୁଛି । ତାଙ୍କର ଉତ୍ତୁଙ୍ଗ ବ୍ୟକ୍ତିତ୍ୱ କୋଟି କୋଟି ଜନସାଧାରଣଙ୍କୁ ଅନୁପ୍ରାଣିତ କରିବ ।”
ସମ୍ୱତ୍ସରୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମ୍ବତ୍ସରୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି, “ମିଚ୍ଛାମି ଦୁକ୍କଦମ ! ସମ୍ବତ୍ସରୀ କ୍ଷମାଶୀଳତାକୁ ଗୁରୁତ୍ୱ ପ୍ରଦାନ କରିଥାଏ । କାହା ପ୍ରତି କୌଣସି ଦ୍ୱେଷ ନରହୁ । ଦୟା ଓ ଭାଇଚାରାର ଭାବନା ବିରାଜମାନ କରୁ ।”
ଡଃ.ଶ୍ୟାମା ପ୍ରସାଦ ମୁଖାର୍ଜୀଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଡଃ ଶ୍ୟାମା ପ୍ରସାଦ ମୁଖାର୍ଜୀଙ୍କ ଆଜି ଜନ୍ମ ବାର୍ଷିକୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଅବସରରେ ମୁଁ ଡଃ ଶ୍ୟାମା ପ୍ରସାଦ ମୁଖାର୍ଜୀଙ୍କୁ ପ୍ରଣତି ଜଣାଉଛି । ଡଃ ମୁଖାର୍ଜୀ ଜଣେ ପ୍ରବୀଣ ଶିକ୍ଷାବିତ, ଉତ୍ତମ ପ୍ରଶାସକ ଏବଂ ଭାରତର ସ୍ୱାଧୀନତା, ଐକ୍ୟ ଓ ଅଖଣ୍ଡତା ପାଇଁ ସଂଗ୍ରାମ କରିଥିବା ଜଣେ ବଳିଷ୍ଠ ବ୍ୟକ୍ତିତ୍ୱ ଭାବେ ଜଣାଶୁଣା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସର୍ଦ୍ଦାର ବଲ୍ଲଭଭାଇ ପଟେଲଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସର୍ଦ୍ଦାର ବଲ୍ଲଭଭାଇ ପଟେଲଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ସର୍ଦ୍ଦାର ବଲ୍ଲଭଭାଇ ପଟେଲଙ୍କୁ ତାଙ୍କ ଜୟନ୍ତୀ ଅବସରରେ ମୁଁ ଶ୍ରଦ୍ଧାଞ୍ଜଳି ଜଣାଉଛି । ଭାରତ ପାଇଁ ତାଙ୍କ ଗୁରୁତ୍ଵପୂର୍ଣ୍ଣ ଅବଦାନକୁ ଆମେ ସ୍ମରଣ କରୁଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନ୍ୟାୟିକ ସେବା କ୍ଷେତ୍ରରେ ଭାରତ – ମାଳଦ୍ୱୀପ ରାଜିନାମା ସ୍ୱାକ୍ଷରକୁ କ୍ୟାବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ୍ ଭାରତ ଏବଂ ମାଳଦ୍ୱୀପ ଗଣରାଜ୍ୟର ନ୍ୟାୟିକ ସେବା ଆୟୋଗ ମଧ୍ୟରେ ନ୍ୟାୟିକ ସହଯୋଗ କ୍ଷେତ୍ରରେ ରାଜିନାମା (ଏମ୍‌ଓୟୁ) ସ୍ୱାକ୍ଷର କରିବା ନିମନ୍ତେ ମଞ୍ଜୁରି ପ୍ରଦାନ କରିଛି । ଭାରତ ଏବଂ ଅନ୍ୟାନ୍ୟ ଦେଶ ମାନଙ୍କ ମଧ୍ୟରେ ନ୍ୟାୟିକ ସହଯୋଗ କ୍ଷେତ୍ରରେ ଏହା ହେଉଛି ଅଷ୍ଟମ ରାଜିନାମା । ଏହି ରାଜିନାମା ଅଦାଲତର ଡିଜିଟାଲକରଣ ନିମନ୍ତେ ସୂଚନା ପ୍ରଯୁକ୍ତିର ଲାଭକୁ ଉଠାଇବା ପାଇଁ ଏକ ମଂଚ ପ୍ରଦାନ କରିବ ଏବଂ ଉଭୟ ଦେଶ ମଧ୍ୟରେ ଆଇଟି କମ୍ପାନୀ ଗୁଡିକ ପାଇଁ ଏବଂ ଷ୍ଟାର୍ଟ – ଅପ୍ ଗୁଡିକ ନିମନ୍ତେ ଏକ ସମ୍ଭାବ୍ୟ ବିକଶିତ କ୍ଷେତ୍ର ହୋଇ ପାରିବ । ସାମ୍ପ୍ରତିକ ବର୍ଷ ଗୁଡିକରେ, ଭାରତ ଏବଂ ମାଳଦ୍ୱୀପ ମଧ୍ୟରେ ବହୁ କ୍ଷେତ୍ରରେ ସମ୍ବନ୍ଧ ପ୍ରଗାଢ଼ ହୋଇଛି । ଆଇନ୍ ଏବଂ ନ୍ୟାୟ କ୍ଷେତ୍ରରେ ସହଯୋଗ ଉପରେ ଏହି ରାଜିମାନା ଉପରେ ସ୍ୱାକ୍ଷର ସହିତ, ଦୁଇ ଦେଶ ମଧ୍ୟରେ ଭଲ ସମ୍ପର୍କକୁ ମଧ୍ୟ ପ୍ରୋତ୍ସାହନ ମିଳିବ । ଏହା ଦୁଇ ଦେଶ ମଧ୍ୟରେ ନ୍ୟାୟିକ ଏବଂ ଅନ୍ୟ ଆଇନ୍ କ୍ଷେତ୍ର ଗୁଡିକରେ ଜ୍ଞାନ ଏବଂ ପ୍ରଯୁକ୍ତିର ଆଦାନ – ପ୍ରଦାନକୁ ସକ୍ଷମ କରିବା ସହିତ, “ପ୍ରଥମେ ପଡୋଶୀ” ନୀତିର ଉଦ୍ଦେଶ୍ୟ ଗୁଡିକୁ ଆଗକୁ ବଢ଼ାଇବ ।
କାନାଡା ପ୍ରଧାନମନ୍ତ୍ରୀ ଜଷ୍ଟିନ ଟ୍ରୁଡୋଙ୍କ ସହ ଟେଲିଫୋନରେ କଥାହେଲେ ପ୍ରଧାନମନ୍ତ୍ରୀ

କାନାଡା ପ୍ରଧାନମନ୍ତ୍ରୀ ଜଷ୍ଟିନ ଟ୍ରୁଡୋ ଆଜି ସନ୍ଧ୍ୟାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ଟେଲିଫୋନ ଯୋଗେ କଥାବାର୍ତ୍ତା କରିଛନ୍ତି । ଉଭୟ ନେତା ପାରସ୍ପରିକ ସ୍ଵାର୍ଥ ଜଡିତ ପ୍ରସଙ୍ଗଗୁଡିକ ଉପରେ ମତ ବିନିମୟ କରିଥିଲେ । ବିଶେଷକରି ଜଳବାୟୁ ପରିବର୍ତ୍ତନ ସମସ୍ୟା ନେଇ ଆଲୋଚନା ହୋଇଥିଲା । ପ୍ୟାରିସ ରାଜିନାମାକୁ ଆଗକୁ ବଢାଇବା ଦିଗରେ ଭାରତର ପ୍ରତିବଦ୍ଧତାକୁ ପ୍ରଧାନମନ୍ତ୍ରୀ ମୋଦୀ ଦୋହରାଇଥିଲେ । ପ୍ରଧାନମନ୍ତ୍ରୀ କାନାଡା ମହାସଂଘର 150 ତମ ବାର୍ଷିକୀ ପାଳନ ଅବସରରେ ପ୍ରଧାନମନ୍ତ୍ରୀ ଟ୍ରୁଡୋଙ୍କୁ ଅଭିନନ୍ଦନ ଜଣାଇଥିଲେ । କାନାଡା-ଭାରତ ଦ୍ଵିପାକ୍ଷିକ ସମ୍ପର୍କରେ ବହୁଧା ଅଗ୍ରଗତି ଏବଂ ଏହି ପ୍ରକ୍ରିୟାରେ ସ୍ଥିରତା ପାଇଁ ପ୍ରଧାନମନ୍ତ୍ରୀ ବେଶ ସନ୍ତୋଷ ପ୍ରକାଶ କରିଥିଲେ । ଦୁଇ ଦେଶ ମଧ୍ୟରେ ସଂପର୍କକୁ ଆହୁରି ନିବିଡ କରିବା ଲାଗି ଆବଶ୍ୟକ ସହଯୋଗ ଓ ଯୋଗସୂତ୍ରକୁ ବଜାୟ ରଖିବା ସକାଶେ ଉଭୟ ନେତା ସହମତ ହୋଇଥିଲେ ।
ବାହ୍ୟ ମହାକାଶର ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ଭାରତ, ଫିନଲାଣ୍ଡ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବାହ୍ୟ ମହାକାଶର ଶାନ୍ତିପୂର୍ଣ୍ଣ ଉପଯୋଗ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଫିନଲାଣ୍ଡ ମଧ୍ୟରେ ବୁଝାମଣାପତ୍ରକୁ ମଞ୍ଜୁର କରିଛନ୍ତି । ଏହି ଏମଓୟୁ କିଛିଦିନ ପୂର୍ବରୁ 10 ଜାନୁଆରୀ, 2019ରେ ନୂଆଦିଲ୍ଲୀରେ ସ୍ୱାକ୍ଷରିତ ହୋଇଥିଲା । ପ୍ରଭାବ : ସ୍ୱାକ୍ଷରିତ ଏମଓୟୁ ଅନ୍ତର୍ଗତ ପୃଥିବୀର ଭୂପୃଷ୍ଠର ରିମୋଟ ସେନ୍ସିଂ, ଉପଗ୍ରହ ସଂଚାର, ଉପଗ୍ରହ ଆଧାରିତ ନୌପରିବହନ, ମହାକାଶ ବିଜ୍ଞାନ ଏବଂ ବାହ୍ୟ ମହାକାଶର ଅନ୍ୱେଷଣ କ୍ଷେତ୍ରରେ ନୂତନ ଗବେଷଣା ଗତିବିଧି ଏବଂ ପ୍ରୟୋଗ ସହ ଜଡ଼ିତ ସମ୍ଭାବନା ସନ୍ଧାନ କରିବାକୁ ପ୍ରୋତ୍ସାହିତ କରାଯିବ । ଫିନଲାଣ୍ଡ ସରକାରଙ୍କ ସହିତ ସହଯୋଗର ଫଳସ୍ୱରୂପ ମାନବ ଜଗତର କଲ୍ୟାଣ ଲାଗି ମହାକାଶ ପ୍ରଯୁକ୍ତିର ଉପଯୋଗ କ୍ଷେତ୍ରରେ ଏକ ମିଳିତ ଗତିବିଧି ବିକଶିତ କରିବା ସମ୍ଭବ ହୋଇପାରିବ । ବିବରଣୀ : ବୁଝାମଣାପତ୍ର ଦ୍ୱାରା ନିମ୍ନୋକ୍ତ ସମ୍ଭାବ୍ୟ କ୍ଷେତ୍ରରେ ସହଯୋଗ ସୁନିଶ୍ଚିତ ହେବ : ଭୂପୃଷ୍ଠର ରିମୋଟ ସେନସିଂ ଉପଗ୍ରହ ସଂଚାର ଏବଂ ଉପଗ୍ରହ ଆଧାରିତ ନୌପରିବହନ ମହାକାଶ ବିଜ୍ଞାନ ଏବଂ ଗ୍ରହ ସମ୍ବନ୍ଧୀୟ ଅନ୍ୱେଷଣ ମହାକାଶ ଉପକରଣ (ଅବଜେକ୍ଟ) ଏବଂ ଭୂମି ଆଧାରିତ ବ୍ୟବସ୍ଥାର ବିକାଶ, ପରୀକ୍ଷଣ ଏବଂ ପରିଚାଳନା ଭାରତର ଉତକ୍ଷେପଣ ଯାନ ଦ୍ୱାରା ଫିନଲାଣ୍ଡର ମହାକାଶ ଉପକରଣକୁ ଉତକ୍ଷେପଣ କରିବା । ମହାକାଶ ସହ ଜଡ଼ିତ ଡାଟାର ପ୍ରୋସେସିଂ ଏବଂ ଉପଯୋଗ ମହାକାଶ ପ୍ରଯୁକ୍ତି ଏବଂ ଆର୍ଟିଫିସିଆଲ ଇଂଟେଲିଜେନ୍ସର ଉପଯୋଗ ଉପରେ ଆଧାରିତ ଅଭିନବ ପ୍ରୟୋଗ ଏବଂ ସମାଧାନକୁ ବିକଶିତ କରିବା । ଉଦୀୟମାନ ନୂତନ ମହାକାଶ ସମ୍ଭାବନା ଏବଂ ଡାଟା ଇକୋସିଷ୍ଟମ ଏବଂ ବାହ୍ୟ ମହାକାଶର ନିରନ୍ତର ଉପଯୋଗ କ୍ଷେତ୍ରରେ ସହଯୋଗ କରିବା ଏହି ଏମଓୟୁ ଅନ୍ତର୍ଗତ ଅଂଶୀଦାର କିମ୍ବା ସେମାନଙ୍କ ଦ୍ୱାରା କ୍ଷମତା କ୍ଷମତାପ୍ରାପ୍ତ ହୋଇଥିବା କାର୍ଯ୍ୟକାରୀ ସଂସ୍ଥା ଆବଶ୍ୟକତା ପଡ଼ିଲେ ସ୍ୱତନ୍ତ୍ର ସହକାରୀ ପ୍ରକଳ୍ପର ପରିଚାଳନା ଲାଗି ପ୍ରକଳ୍ପ ଦଳ ଗଠନ କରିପାରିବେ । ଏମାନଙ୍କ ମାଧ୍ୟମରେ କାର୍ଯ୍ୟାନ୍ୱୟନକାରୀ ବ୍ୟବସ୍ଥା ଅନ୍ତର୍ଗତ କାର୍ଯ୍ୟ ଆରମ୍ଭ କରାଯାଇପାରିବ । କାର୍ଯ୍ୟାନ୍ୱୟନ ରଣନୀତି ଏବଂ ଲକ୍ଷ୍ୟ ସମସ୍ତ ଅଂଶୀଦାର ଏହି ଏମଓୟୁ ଅନ୍ତର୍ଗତ ସହକାରୀ ଗତିବିଧିରେ ସାମଞ୍ଜସ୍ୟ ପ୍ରତିଷ୍ଠା କରିବା ଉଦ୍ଦେଶ୍ୟରେ ଜଣେ ଜଣେ ସଂଯୋଜକଙ୍କୁ ଚୟନ କରିବେ । ଏହି ଏମଓୟୁର କାର୍ଯ୍ୟକାରୀତାରେ ସୁବିଧା ଲାଗି ଅଂଶୀଦାର ପାରସ୍ପରିକ ନିଷ୍ପତ୍ତି ନେବା ଲାଗି ଥର ଥର କରି ଭାରତ ଅଥବା ଫିନଲାଣ୍ଡରେ ବୈଠକ କରିବେ କିମ୍ବା ଭିଡିଓ କନଫରେନ୍ସ ଜରିଆରେ ନିଷ୍ପତ୍ତି ନେବେ । ଏହି ଏମଓୟୁ ଅନ୍ତର୍ଗତ ଅଂଶୀଦାର କିମ୍ବା ସେମାନଙ୍କ ଦ୍ୱାରା କ୍ଷମତା କ୍ଷମତାପ୍ରାପ୍ତ ହୋଇଥିବା କାର୍ଯ୍ୟକାରୀ ସଂସ୍ଥା ଆବଶ୍ୟକତା ପଡ଼ିଲେ ସ୍ୱତନ୍ତ୍ର ସହକାରୀ ପ୍ରକଳ୍ପର ପରିଚାଳନା ଲାଗି ପ୍ରକଳ୍ପ ଦଳ ଗଠନ କରିପାରିବେ । ଏମାନଙ୍କ ମାଧ୍ୟମରେ କାର୍ଯ୍ୟାନ୍ୱୟନକାରୀ ବ୍ୟବସ୍ଥା ଅନ୍ତର୍ଗତ କାର୍ଯ୍ୟ ଆରମ୍ଭ କରାଯାଇପାରିବ । ମହାକାଶ କ୍ଷେତ୍ରରେ ସହଯୋଗ ଲାଗି ଫିନଲାଣ୍ଡ ସରକାରଙ୍କ ଦ୍ୱାରା ବ୍ୟକ୍ତ କରାଯାଇଥିବା ଆଗ୍ରହକୁ ଦୃଷ୍ଟିରେ ରଖି ଏହି ନିଷ୍ପତ୍ତି ନିଆଯାଇଛି ।
ଜୟନ୍ତୀ ଅବସରରେ ସ୍ୱାଧୀନତା ସଂଗ୍ରାମୀ ଭି.ଓ.ଚିଦାମ୍ବରମ ପିଲ୍ଲାଇଙ୍କୁ ସ୍ମରଣ କଲେ ପ୍ରଧାନମନ୍ତ୍ରୀ

ଜୟନ୍ତୀ ଅବସରରେ ସ୍ୱାଧୀନତା ସଂଗ୍ରାମୀ ଭି.ଓ. ଚିଦାମ୍ବରମ ପିଲ୍ଲାଇଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ମରଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ଦୂରଦ୍ରଷ୍ଟା ଭି.ଓ. ଚିଦାମ୍ବରମ ପିଲ୍ଲାଙ୍କୁ ସ୍ମରଣ କରୁଛି । ଆମ ସ୍ୱାଧୀନତା ସଂଗ୍ରାମରେ ତାଙ୍କ ଅବଦାନ ଅତୁଳନୀୟ ଥିଲା । ସେ ଆତ୍ମନିର୍ଭର ଭାରତର ପରିକଳ୍ପନା କରିଥିଲେ ଓ ବିଶେଷ କରି ବନ୍ଦର ତଥା ଜାହାଜ ଚଳାଚଳ କ୍ଷେତ୍ରରେ ଉଲ୍ଲେଖନୀୟ ଉଦ୍ୟମ କରିଥିଲେ । ସେ ଆମ ପାଇଁ ପ୍ରେରଣାର ସ୍ରୋତ ।”
ବାଂଲାଦେଶ ଭୂସ୍ଖଳନରେ ଜୀବନହାନି ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ବାଂଲାଦେଶ ଭୂ-ସ୍ଖଳନରେ ଜୀବନହାନି ଘଟିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଦୁଃଖ ପ୍ରକାଶ କରିଛନ୍ତି । ଏଭଳି ମୁହୂର୍ତ୍ତରେ ବାଂଲାଦେଶ ସହିତ ଭାରତ ଏକ ହୋଇ ରହିଛି ଏବଂ ସ୍ଥାନୀୟ ଆବଶ୍ୟକତା ଅନୁଯାୟୀ ଅନ୍ଵେଷଣ ଓ ଉଦ୍ଧାର କାର୍ଯ୍ୟରେ ସମସ୍ତ ପ୍ରକାର ସହଯୋଗ ନିମନ୍ତେ ଭାରତ ପ୍ରସ୍ତୁତ ଅଛି ବୋଲି ପ୍ରଧାନମନ୍ତ୍ରୀ କହିଛନ୍ତି । “ବାଂଲାଦେଶରେ ଭୂ-ସ୍ଖଳନ ଜନିତ ପ୍ରାଣହାନି ପାଇଁ ଗଭୀର ଭାବେ ମର୍ମାହତ । ମୃତକଙ୍କ ପରିବାରବର୍ଗଙ୍କ ପ୍ରତି ମୋର ସମବେଦନା ଏବଂ ଆହତମାନଙ୍କ ଆଶୁ ଆରୋଗ୍ୟ କାମନା କରୁଛୁ । ଏଭଳି ମୁହୂର୍ତ୍ତରେ ବାଂଲାଦେଶ ସହିତ ଭାରତ କାନ୍ଧକୁ କାନ୍ଧ ମିଳାଇ ଛିଡା ହୋଇଛି । ଆବଶ୍ୟକ ପଡିଲେ ପ୍ରଭାବିତ ଅଞ୍ଚଳରେ ସନ୍ଧାନ ଓ ଉଦ୍ଧାର କାର୍ଯ୍ୟରେ ସହଯୋଗ ପାଇଁ ଆମେ ପ୍ରସ୍ତୁତ ହୋଇ ରହିଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନେପାଳର ନବନିର୍ବାଚିତ ପ୍ରଧାନମନ୍ତ୍ରୀ ଶ୍ରୀ ଶେର ବାହାଦୁର ଦେଉବାଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନେପାଳର ନବନିର୍ବାଚିତ ପ୍ରଧାନମନ୍ତ୍ରୀ ଶ୍ରୀ ଶେର ବାହାଦୁର ଦେଉବାଙ୍କୁ ଶୁଭେଚ୍ଛା ଜଣାଇଛନ୍ତି । “ନେପାଳର ପ୍ରଧାନମନ୍ତ୍ରୀ ଭାବେ ଶ୍ରୀ ଶେର ବାହାଦୁର ଦେଉବା ନିର୍ବାଚିତ ହୋଇଥିବାରୁ ତାଙ୍କୁ ଡାକି ଅଭିନନ୍ଦନ ଜଣାଇଛି । ଶ୍ରୀ ଦେଉବାଙ୍କ ନେତୃତ୍ଵରେ ନେପାଳରେ ଶାନ୍ତି, ସମୃଦ୍ଧି ଓ ପ୍ରଗତି ହେବାର କାମନା କରି ତାଙ୍କୁ ମଁଁ ଶୁଭେଚ୍ଛା ଓ ଅଭିନନ୍ଦନ ଜଣାଇଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମଧ୍ୟମ ଆୟବର୍ଗ ପାଇଁ ନୂତନ ସିଏଲଏସଏସ ଶୁଭାରମ୍ଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଧ୍ୟମ ଆୟବର୍ଗଙ୍କ ପାଇଁ ନୂତନ ସିଏଲଏସଏସ କାର୍ଯ୍ୟକ୍ରମ ଅନୁମୋଦନ କରିଛନ୍ତି । 1) 15 ରୁ 20 ବର୍ଷ ପାଇଁ ପ୍ରଧାନମନ୍ତ୍ରୀ ଆବାସ ଯୋଜନା (ସହରାଂଚଳ) ଅନୁଯାୟୀ ଋଣ ସଂଯୁକ୍ତ ସବସିଡ ଯୋଜନା (ସିଏଲଏସଏସ)ର କାର୍ଯ୍ୟକାଳ ବୃଦ୍ଧି(ଏହାର ନାମ ପରିବର୍ତନ କରାଯାଇ ଇଡବ୍ଲୁ୍ଏସ/ ଏଲଆଇଜି ପାଇଁ ସିଏଲଏସଏସ ରଖାଯିବ) । ଏହାର ନାମ ପରିବର୍ତ୍ତନ କରାଯାଇ ସମାଜର ଦୁର୍ବଳ ବର୍ଗ ଏବଂ ସ୍ୱଳ୍ପ ଆୟ ବର୍ଗର ବ୍ୟକ୍ତିଙ୍କ ପାଇଁ ସିଏଲଏସଏସ ରଖାଯିବ । 2) ମଧ୍ୟମ ଆୟ ବର୍ଗ(ଏମଆଇଜି)ଙ୍କୁ ଲକ୍ଷ୍ୟରେ ରଖି ଏମଆଇଜିଙ୍କ ପାଇଁ ନୂତନ ଋଣ ସଂଯୁକ୍ତ ସବସିଡ଼ ଯୋଜନାର ଆରମ୍ଭ । 3) ପିଏମୱାଇ (ସହରାଂଚଳ) (ଏବେ ଇଡବ୍ଲୁ୍ଏସ/ଏଲଆଇଜିଙ୍କ ପାଇଁ ସିଏଲଏସଏସ) ଅଧୀନରେ କେନ୍ଦ୍ରୀୟ ନୋଡାଲ ଏଜେନ୍ସି ସହିତ ବୁଝାମଣା ପତ୍ର ସ୍ୱାକ୍ଷର କରିଥିବା ପ୍ରାଥମିକ ଋଣ ପ୍ରଦାନକାରି ଅନୁଷ୍ଠାନ (ପିଏଲଆଇ)ଗୁଡ଼ିକୁ ଆବଶ୍ୟକୀୟ ପରିବର୍ତ୍ତନ ସହିତ ସେମାନଙ୍କ ବୁଝାମଣା ପତ୍ରର କ୍ଷମତାକୁ ବୃଦ୍ଧି କରି ଏମଆଇଜି ବର୍ଗକୁ ସିଏଲଏସଏସ ପ୍ରଦାନ କରିବାର ବିକଳ୍ପ ପାଇଁ ଅନୁମତି ପ୍ରଦାନ କରାଯାଇଛି । 4) ଏହି ଯୋଜନାଗୁଡ଼ିକ ଅନ୍ତର୍ଗତ ଋଣ ମଞ୍ଜୁର ପାଇଁ ପିଏଲଆଇଗୁଡ଼ିକୁ ପ୍ରକ୍ରିୟାକରଣ ପାଇଁ ପ୍ରାପ୍ୟ ପ୍ରଦାନର ଯୁକ୍ତିଯୁକ୍ତ କରଣ ଏବଂ ଆରମ୍ଭ । 5) ଏମଆଇଜି ବର୍ଗଙ୍କ ପାଇଁ ପ୍ରସ୍ତାବିତ ସିଏଲଏସଏସର ବିଇ ସ୍ତର ପାଇଁ 2017-18 ବଜେଟରେ ପ୍ରାରମ୍ଭିକ ଭାବେ 1000 କୋଟି ଟଙ୍କାର ବ୍ୟବସ୍ଥା । 6) ଦାୟିତ୍ୱରେ ଥିବା ମନ୍ତ୍ରଣାଳୟର ଅନୁମୋଦନ କ୍ରମେ ଏମଆଇଜି ବର୍ଗଙ୍କ ପାଇଁ ସିଏଲଏସଏସର ପରିଚାଳନା ପାଇଁ ନିର୍ଦ୍ଦେଶାବଳୀ । ଉଦ୍ଦେଶ୍ୟ- କ. ସମସ୍ତଙ୍କ ପାଇଁ ଗୃହ ଲକ୍ଷ୍ୟ ହାସଲ କରିବା ଲାଗି ପ୍ରଚଳିତ ପ୍ରଧାନମନ୍ତ୍ରୀ ଆବାସ ଯୋଜନାରେ ଇଡବ୍ଲୁଏସ ଏବଂ ଏଲଆଇଜି ବର୍ଗକୁ ସାମିଲ କରିବାରେ ବୃଦ୍ଧି । ଖ. ମଧ୍ୟମ ଆୟ ବର୍ଗ (ଏମଆଇଜି)ଙ୍କୁ ଏହି ଯୋଜନାରେ ସାମିଲ କରିବା । ଗ. ପ୍ରାଥମିକ ଋଣ ପ୍ରଦାନକାରୀ ଅନୁଷ୍ଠାନ(ପିଏଲଆଇ)ଗୁଡ଼ିକ ପାଇଁ ବ୍ୟବସ୍ଥାର ସରଳୀକରଣ ଗ. ଗୃହ ନିର୍ମାଣ ଏବଂ ସହରାଂଚଳ ବିକାଶ କ୍ଷେତ୍ରରେ ଅଂଶଗ୍ରହଣ ବୃଦ୍ଧି କରିବା ପାଇଁ ପିଏଲଆଇଗୁଡ଼ିକୁ ସହାୟତା ପ୍ରଦାନ । ଘ. ବଜେଟ ବ୍ୟବସ୍ଥାରେ ଆବଶ୍ୟକୀୟ ଅନୁଦାନର ବ୍ୟବସ୍ଥା । ଙ. କାର୍ଯ୍ୟକ୍ରମଗୁଡ଼ିକର ପରିଚାଳନା ପାଇଁ ସ୍ୱଷ୍ଟ ବ୍ୟବସ୍ଥା ନିର୍ଦ୍ଧାରଣ । ବିଭିନ୍ନ ଯୋଜନା ମାଧ୍ୟମରେ 2012 ସୁଦ୍ଧା ସମସ୍ତଙ୍କ ପାଇଁ ଘର ନିର୍ମାଣରେ ଇଡବ୍ଲୁଏସ, ଏଲଆଇଜି ଏବଂ ଏମଆଇଜି ବର୍ଗଙ୍କ ବହୁଳ ଅଂଶଗ୍ରହଣ ନିଶ୍ଚିତ ହୋଇପାରିବ ଏବଂ ଏହାଫଳରେ ସମାନତା ଓ ପ୍ରଗତି ମଧ୍ୟ ନିଶ୍ଚିତ ହେବ । ସୁବ୍ୟବସ୍ଥିତ ପ୍ରକ୍ରିୟା ମାଧ୍ୟମରେ ଆବଶ୍ୟକୀୟ ଯୋଗ୍ୟତା ନେଇ ପିଏଲଆଇଗୁଡ଼ିକ ସନ୍ତୋଷ ପ୍ରକାଶ କରିବା ପରେ ହିତାଧିକାରୀମାନଙ୍କ ଗୃହ ଋଣ ଏକାଉଂଟକୁ ସୁଧ ସବସିଡ ସ୍ଥାନାନ୍ତରିତ କରାଯିବ । ଏମଆଇଜି ବର୍ଗଙ୍କ ପାଇଁ ପ୍ରସ୍ତାବିତ ସୁଧ ସବସିଡ ଯୋଜନା ଏହି ବର୍ଗର ଗୃହ ଆବଶ୍ୟକତାକୁ ପୂରଣ କରିବା ପାଇଁ ଏକ ଅଭିନବ ଯୋଜନା ।
ଭଟିଣ୍ଡାଠାରେ ଏମ୍ସର ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (25.11.2016) ପଞ୍ଜାବର ଭଟିଣ୍ଡାଠାରେ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନର ଶିଳାନ୍ୟାସ କରିଛନ୍ତି । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ପ୍ରତ୍ୟେକ ଦେଶର ପ୍ରଗତି ପାଇଁ ପ୍ରଥମେ ସାମାଜିକ ଭିତ୍ତିଭୂମି ଜରୁରୀ । ସେଥିଲାଗି ଆମେ ଉଚ୍ଚକୋଟିର ବିଦ୍ୟାଳୟ ଓ ହସ୍ପିଟାଲ ଆବଶ୍ୟକ କରୁ । ଭଟିଣ୍ଡାରେ ପ୍ରସ୍ତାବିତ ଏମ୍ସ ଅନୁଷ୍ଠାନ ଏଠାକାର ସ୍ଥାନୀୟ ଲୋକଙ୍କ ସେବାରେ ଲାଗିବ । କେନ୍ଦ୍ର ସରକାର କେବଳ ଶିଳାନ୍ୟାସ କରି ବସି ଯାଆନ୍ତି ନାହିଁ ବରଂ ପ୍ରକଳ୍ପଗୁଡିକ କିପରି ଶୀଘ୍ର ନିର୍ଦ୍ଧାରିତ ସମୟରେ ଶେଷ କରାଯିବ ତାକୁ ଅଗ୍ରାଧିକାର ଦେଇ କାର୍ଯ୍ୟ କରିଥାନ୍ତି ବୋଲି ପ୍ରଧାନମନ୍ତ୍ରୀ ଗୁରୁତ୍ଵ ଦେଇ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ପାକିସ୍ତାନ ଏବେ ଭଲ ଭାବେ ଜାଣିସାରିଛି ଯେ, ଭାରତୀୟ ସେନାବାହିନୀର ସାମର୍ଥ୍ୟ କେତେ । ତେଣୁ ପ୍ରଧାନମନ୍ତ୍ରୀ ପାକିସ୍ତାନର ଜନସାଧାରଣଙ୍କୁ ଆହ୍ଵାନ ଦେଇ କହିଥିଲେ ଯେ, ସେମାନେ ଭ୍ରଷ୍ଟାଚାର ଓ ଜାଲ ନୋଟ କାରବାର ବିରୁଦ୍ଧରେ ଲଢେଇ ପାଇଁ ତାଙ୍କର ଶାସକମାନଙ୍କୁ ପ୍ରବର୍ତ୍ତାନ୍ତୁ । ପ୍ରଧାନମନ୍ତ୍ରୀ କହିଥିଲେ ଯେ, ପଞ୍ଜାବର ଚାଷୀମାନଙ୍କୁ ପର୍ଯ୍ୟାପ୍ତ ଜଳ ଓ ସେଚ ସୁବିଧା ଯୋଗାଇଦେବା ନିମନ୍ତେ ଯାହା କିଛି ସମ୍ଭବ କରିବେ । ଭାରତର ଜଳ ଉପରେ ଯେତିକି ଅଧିକାର ରହିଛି ତାକୁ ସଦୁପଯୋଗ କରିବ ଏବଂ ନିଜର ଅଧିକାରଭୁକ୍ତ ଜଳକୁ ପାକିସ୍ତାନକୁ ପ୍ରବାହିତ ହେବାକୁ ଦେବ ନାହିଁ ବୋଲି ସେ କହିଥିଲେ । ମଧ୍ୟବିତ୍ତ ଶ୍ରେଣୀ ଯେପରି ଶୋଷଣର ଶିକାର ନ ହୁଅନ୍ତି ଏବଂ ଗରିବ ତାର ନ୍ୟାଯ୍ୟ ପ୍ରାପ୍ୟ ଯେପରି ପାଇବ ତାହା ସୁନିଶ୍ଚିତ କରିବା ନିମନ୍ତେ ସରକାର ଯତପରୋନାସ୍ତି ଉଦ୍ୟମ କରୁଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ ।